**Kooste Columbuksen BTF-tilan palautteesta**

Columbuksen BTF-tilassa on vieraillut avajaispäivän ja kuuden ensimmäisen työpajakerran aikana 193 nuorta. Keskimäärin työpajakerroilla tilassa on käynyt n. 20 nuorta. Kaikkiaan kävijöitä on ollut 314. Aikuisista vierailijoista (93 kpl) monet ovat tulleet kommentoimaan toimintaa positiivisesti suoraan tutkijoille tai BTF-ohjaajille, ja pitäneet sitä erittäin tärkeänä. BTF-tilassa on käynyt tutustumassa myös hankkeen nykyisiä (ja mahdollisia tulevia) yhteistyötahoja mm. Helsingin kaupungin nuorisotyöstä, Tyttöjen talosta, Operaatio Pulssista, Nuorisotaloilta Kallahdesta, Itäkeskuksen Kipinästä, Kontulan Luupista, Vuotalosta, Stoasta sekä Vuosaari-seurasta.

**Nuorten vastaukset**

Nuorisotutkimusverkoston tutkija Susanna Jurvanen ja korkeakouluharjoittelija Riikka Hynninen ovat keränneet kyselylomakkein palautetta tilan toimintaan osallistuneilta nuorilta. Palautetta kerättiin avajaisten lisäksi neljällä työpajakerralla. Vastauksia tuli yhteensä 45 kpl. Yleisin tapa löytää paikalle oli oleskeleminen/asioiminen Columbuksessa, sillä 49% kysymykseen vastanneista nuorista sanoi löytäneensä BTF-tilan kävelemällä sen ohi. Kysyttäessä aikooko vastaaja tulla uudestaan, 71% vastasi kyllä ja 29% ehkä. Avajaisten jälkeen jokaisella kerralla on ollut palautelomakkeiden ja tutkijoiden havaintojen mukaan sekä aiemmin käyneitä, että uusia kasvoja. Nuorten vastauksissa (seuraavissa kysymyksissä oli mahdollista valita useampi vaihtoehto) kiinnostavimmiksi asioiksi BTF-tilassa nousivat hengailu (67% mainitsi), musiikki (50%) sekä oleskelun maksuttomuus (36%). Kysyttäessä vastaajan omia tunnelmia tilassa, yleisin vastaus oli: olin iloinen (93%) ja toisena: olin hyvä kaveri (50%). Mitä nuoret tilassa sitten tekivät? Nuorten vastausten ja tutkijoiden havaintojen perusteella muun muassa: tapasivat kavereita, tutustuivat uusiin nuoriin tai aikuisiin, kirjoittivat riimejä, lauloivat/räppäsivät, tanssivat, beatboxasivat, piirsivät, värittivät, soittivat musiikkia, istuivat sohvalla, juttelivat, somettivat, söivät eväitä, harjoittelivat voimisteluliikkeitä (kärrynpyöriä, käsillä kävelemistä) ja pelasivat: puhelimella, lautapelejä tai “pihaleikkejä”.Esimerkkejä nuorten kommenteista vapaassa tekstikentässä: **“Tämä on joo mahtava”  “On ollut kivaa koska minut otetaan mukaan!”**

**Kauppakeskuksen muiden asiakkaiden vastaukset**

Lisäksi toteutettiin kysely kauppakeskuksen muille, aikuisille asiakkaille Columbuksessa 22.1.19, BTF-tilan ollessa auki. Tutkija kulki kauppakeskuksessa ja kysyi satunnaisilta vastaajilta, miten he kokevat nuorten oleskelun kauppakeskuksissa yleisesti, ja ovatko he huomanneet BTF-tilan auenneen Columbuksessa. Jos tila ei ollut tuttu vastaajalle, hänelle kerrottiin lyhyesti siellä tehtävästä toiminnasta. Lisäksi asiakkaalta tiedusteltiin, miten tärkeänä hän tätä toimintaa kauppakeskuksessa piti ja mielipidettä BTF-toiminnan jatkumisesta. Asiakkaiden vastauksia tuli 10. Kyselyyn vastaajista puolet suhtautui nuorten oleskeluun kauppakeskuksissa neutraalisti. Nämä vastaajat kokivat etteivät nuoret häirinneet heitä ja muistuttivat siitä, että nuoret tarvitsevat turvallisia tiloja, jossa on valvontaa. Toinen puoli vastaajista puolestaan koki nuorten oleskelun jossain määrin häiritseväksi. Harmistusta heissä aiheutti esimerkiksi suurina porukoina liikkuminen ja sisällä skeittaaminen. Kaikki vastaajat suhtautuivat nuorille suunnattuun toimintaan kauppakeskuksessa myönteisesti tai erittäin myönteisesti. 40 % vastaajista oli huomannut BTF-tilan aukeamisen Columbuksessa. Tilan mahdollinen jatko herätti silti kaikissa myönteisiä näkemyksiä. Jokainen vastaajista toivoi, että BTF-tilan toiminta voisi jatkua Columbuksessa helmikuun jälkeenkin.

**Vartijan näkemys**

Lisäksi tutkija haastatteli myös yhtä työvuorossa ollut vartijaa. Vartijan kokemus kokeilujaksolta oli, ettei BTF-tila ole vaikuttanut työmäärään ainakaan lisäävästi. Hän ei ollut myöskään saanut tilaan liittyvää palautetta asiakkailta tai kauppiailta. Vartija suhtautuminen tilan jatkoon oli myönteinen.  Hänen henkilökohtainen näkemyksensä oli, että nuorille on hyvä olla oma tila.

Yhteyshenkilöt:

Arja Tiili

BTF-toiminnanjohtaja

050- 375 6728

arja@arjatiili.fi

Otto Björkman

BTF- Mahdolllisuus kuulua- hankkeen koordinaattori

040- 740 3931

ottobtf@gmail.com

Sofia Laine

VTT/ dos., erikoistutkija

BTF- Mahdollisuus kuulua- hankkeen tutkimusjohtaja

050- 583 0019

sofia.laine@nuorisotutkimus.fi

Löydä meidät!

[Www.breakthefight.com](http://www.breakthefight.com/)

facebook.com/breakthefight

IG @breakthefight

#breakthefight #BTFitahelsinki